和王主簿韵  其二
作者：陳宓
朝代：宋

paragraphs: 飛烏啞啞鳴，未倦投深枝。
如何三年仕，束带事韉羈。
丈夫志有在，豈爲日再炊。
事業不足道，空成楚冠縻。
有時屏朱墨，靜坐欲無爲。
不復顧目前，屠沽鬭群兒。
食焉不能怠，况有尸素譏。
風俗幸朴茂，不與驕侈期。
撫摩雅無術，一稔適登時。
吏議尚見貸，茲懷敢萌欺。
一日事必葺，九仞功易隳。
垂滿得佳友，天憐愚頓姿。